‘ฉาย’ทุ่มSLCส่งเมียนั่งบอร์ด รุกสื่อครบวงจร
&nbsp;
21 ส.ค. 2554

โพสต์ทูเดย์ — “ฉาย” ประกาศใช้สิทธิซื้อหุ้นเพิ่มทุน SLC เกินสิทธิ 3 เท่า เหตุราคาถูก ส่งภรรยานั่งกรรมการ
นายฉาย บุนนาค ผู้ลงทุนรายใหญ่ เปิดเผยว่า ขณะนี้ถือหุ้นหุ้นในบริษัท โซลูชั่น คอนเนอร์ (1998) หรือ SLC สัดส่วนประมาณ 5% หรือ 160 ล้านหุ้น และจะใช้สิทธิซื้อหุ้นเพิ่มทุนเกินสิทธิ 3 เท่า หรือ 480 ล้านหุ้นของจำนวนหุ้นเพิ่มทุน 2,400 ล้านหุ้น 
สำหรับผู้ถือหุ้น SLC รายอื่นๆ คาดว่าจะซื้อหุ้นเพิ่มทุน เนื่องจากราคาใช้สิทธิ 0.10 บาทไม่แพง ถึงแม้ว่าบริษัทจะขาดทุน แต่เกิดจากการตั้งสำรองค่าใช้จ่ายในการดูแลเมื่อส่งมอบงานให้ลูกค้า และในอนาคตจะกลับคืนมา 
นอกจากนี้ การซื้อ SLC จะทำให้มีธุรกิจทางด้านสื่อครบวงจร กับหุ้นที่ถืออยู่ในบริษัท โรงพิมพ์ตะวันออก (EPCO) และ AQUA เพราะภายหลังเพิ่มทุนสำเร็จจะให้ภรรยาของตน เข้าไปนั่งเป็นกรรมการใน SLC
กรณีกรรมการของบริษัท เจนเนอรัล เอนจิเนียริ่ง (GEN) หลายคนลาออกนั้น ส่วนหนึ่งเป็นการแสดงความรับผิดชอบการลงทุนในบริษัท ปาร์คกิ้ง แมนเนจเม้นท์ และโครงสร้างผู้ถือหุ้นมีการเปลี่ยนแปลง 
นายฉาย กล่าวในฐานะนักลงทุนรายใหญ่ ว่าดัชนีหุ้นระดับ 1,000 จุด ถือว่าพี/อีแพงเกินไป แนะนำให้ลดน้ำหนักการลงทุนลง
“ผมได้ขายหุ้นบางส่วนออกไปแล้ว ส่วนหุ้นที่ยังถืออยู่หลักๆ เป็นการลงทุนระยะยาว เช่น SLC และการลงทุนผ่านบริษัท พีพลัสพี เป็นต้น นอกจากนี้มีแนวคิดว่าจะปรับเงินที่ลงทุนในกองทุนหุ้นระยะยาว (LTF) เป็นตราสารหนี้มากกว่าหุ้น” นายฉาย กล่าว